Storgata 14a (Moss)

**Storgata 14a** er en bygård i Storgata i Moss sentrum. Bygningen er eldre enn fra 1841; dette året finnes den registrert i *Fortegnelser over matrikulerede Eiendomme i Moss*.

## Adresseendringer
Bygården har hatt flere adresser opp gjennom årene. Første adresse var Storgata 43c vestre side i 1841 frem til matrikkelnummeret sist ble adressert i 1884, deretter Storgata 8 sist adressert i 1897, og til slutt det nåværende matrikkelnummeret Storgata 14 (senere delt i A og B). Bygårdens eksteriør er klassifisert som bevaringsverdig som eksempel på lokal byggeskikk, arkitektur og kulturhistorie.

## Beliggenhet og eksteriør
Storgata 14a ligger i søndre del av Storgata ved siden av Brehmergården, tidligere Spinnhusgården (Storgata 16) og overfor Tivoli Amfi (Storgata 13). Bygården inneholder i dag 3. etasjer, et loft og et uthus/skjul. Bygården er bygget i empirestil med krysspostvinduer med preg av nyrenessanse. Bygget er sparsomt utsmykket, med forretningslokaler på gateplan og leiligheter i de to øverste etasjene.  

Før brannen i 1913 var bygningen bygget av tre og bestod av to etasjer. I første etasje holdt flere forskjellige virksomheter til samt leiligheter til leie. I andre etasje var det også leiligheter som ble leid ut. 

## Historie
Første adressering av huset er fra 1841 i folketellingen fra Moss kommune. Det første matrikkelnummeret var Storgaden 43c. Da var bygningen trolig et arbeidshus. Storgaden er den danske skrivestilen på «Storgata». Et arbeidshus blir forklart av *Historielaget i Moss* som et bygning hvor tidligere personer som har sonet straff i fengsel kan bo og arbeide. Bygningen ble tvangsauksjonert, men det er ikke fastslått hvilket år dette fant sted. I 1884 ble matrikkelnummeret endret til Storgaden 8 og igjen endret i 1959 til Storgata 14a, som det fremdeles er i dag. Bygget brant ned som en følge av bybrannen i Moss i 1913 og så bygget opp igjen. Det er derfor bygningen er av mur i dag, og ikke tre som den opprinnelig var.

Det ble leid ut leiligheter i forskjellige størrelser i bygget. I 1889 ble en leilighet på 3 værelser, kjøkken og entre leiet ut for kr 270 i året. Andre leiligheter som ble leid ut inneholdt blant annet værelser, stuer, kjøkken, entre, samt butikk. Man kunne også leie enkeltrom i bygget. 

Det er flere virksomheter som har holdt til i bygningen. Blant annet to kaféer. En kafé drevet av Olivia Tellefsen og Julia Hansen holdt til der i 1899. De solgte blant annet brus, selters, sjokolade og sigarer. Den 14. desember 1900 åpnet Martha Wangberg en kafè og spiseforretning – middagen kostet 40 øre og aftensmaten 35 øre. Flere skomakervirksomheter har også holdt til i Storgata 14a. Christian Christoffersen flyttet sin skoforretning til bygningen 22. juli i 1892. Han solgte herre-, dame- og barnesko, og støvler, samt utførte reparasjoner. Skomaker P. A. Nielsen og M. Thorén holdt også skoforetning i bygningen i 1900. Blikkenslager L. Haugen drev virksomhet her hvor han utførte allslags blikkenslagerarbeid, såvel bygnings- som skipsarbeid, samt reparasjon av kokeapparater og paraplyer. Skredder I. M. Andersen holdt til i bygningen i 1912. I leilighetene holdt beboerne også virksomheter for seg selv. Blant annet samtalemøter for Kristi Menighet, kost og logi, og salg av billetter til Amerika med den «Hvite Stjernelinjen».

## Vernestatus
Den 4.&nbsp;januar 2018 fikk bygården status som vernet etter plan- og bygningsloven fordi den regnes som et kommunalt verneverdig kulturminne. Grunnlaget for at bygget ansees som verneverdig er gårdens alder, autentisitet og representativitet, samt at de inngår i en historisk husrekke. Som kulturminne har Storgata 14a kulturminne-ID 231797-1. Den opprinnelige funksjonen til bygget var handel.

## Kilder

* «Storgata – Moss byleksikon». https://www.mossbyleksikon.no/index.php?title=Hovedside. Besøkt 2023. 
* «Nasjonalbiblioteket». https://www.nb.no. Besøkt 2023. 
* «Storgata - Moss byleksikon». https://www.mossbyleksikon.no/index.php?title=Hovedside. Besøkt 2023. 
* "Kulturminnesøk". https://www.kulturminnesok.no. Besøkt 2023. 
* "Digitalarkivet". https://www.digitalarkivet.no. Besøkt 2023.